Bloeddienste, Facebook sluit vennootskapArgieffoto. Bloedskenksyfers het aansienklik gedaal sedert die instelling van die inperkingsmaatreëls om die verspreiding van die Covid-19-virus te bekamp. Daarom het die Suid-Afrikaanse Nasionale Bloeddiens (SANBS) en die Wes-Kaapse Bloeddiens (WCBS) ŉ samewerkingsooreenkoms met Facebook gesluit in ŉ poging om meer mense aan te moedig om bloed te skenk. Suid-Afrikaners ouer as 18 sal van vandag (Dinsdag) die opsie hê om aan te teken as bloedskenkers op Facebook en sal gevolglik in kennis gestel word wanneer ŉ nabygeleë bloedsentrum ŉ dringende behoefte aan bloed het. Die skenkers sal hulle vriende ook kan nooi om saam met hulle te gaan bloed skenk. Suid-Afrika is die eerste Afrikaland wat dié Facebook-funksie van stapel stuur. Facebook het reeds dieselfde ooreenkoms met lande soos die VSA, Brasilië, Bangladesj, Indië en Pakistan gesluit en meer as 60 miljoen mense wêreldwyd het reeds op dié sosialemediaplatform as bloedskenkers aangeteken. “Ons bly daartoe verbind om veilige en ondersteunende gemeenskappe op Facebook te bou in hierdie moeilike tyd,” sê Nunu Ntshingila, streeksbestuurder van Facebook Africa. “Ons wil dit maklik maak vir mense om in voeling te bly met ander wat ook [bloed] wil skenk terwyl hulle ook op hoogte kan bly van bloedskenkgeleenthede in die omgewing. Dit is ŉ belangrike vennootskap met die SANBS en die Wes-Kaapse Bloeddiens en ons glo dit sal ŉ positiewe verskil in Suid-Afrika maak.” Silungile Mlambo, hoof bemarkingsbeampte by SANBS, sê die organisasie word elke jaar deur ŉ rits uitdagings in die gesig gestaar wanneer dit kom by skenkings. “Vanjaar het die pandemie ŉ nuwe uitdaging voor ons deur kom lê. Ons is hoopvol dat ons deur hierdie nuwe funksie ons skenkers beter sal kan bereik. Dit sal die manier hoe ons in voeling bly met ons skenkers verander en ons toelaat om slimmer te werk en ons hulpbronne te optimaliseer.” Die Wes-Kaapse Bloeddiens het vasgestelde skenkpunte by N1 City, Blue Route Mall en Langstraat 9 in die stad. Volg die skakel om aan te teken as ŉ skenker.